钦定古今图书集成/理学汇编/文学典/第027卷 > 庾阐
## 钦定古今图书集成/理学汇编/文学典/第027卷 > 庾阐

按《晋书文苑传》，“阐字仲初，颍川鄢陵人。祖辉，安北长
史。父东，以勇力闻。武帝时有西域健胡，趫捷无敌，晋
人莫敢与校。帝募勇士，惟东应选，遂扑杀之，名震殊
俗。阐好学，九岁能属文。少随舅孙氏渡江，母随兄肇
为乐安长史，在项城。永嘉末，为石勒所陷，阐母亦没。
阐不栉沐，不婚宦，绝酒肉垂二十年，邻亲称之。州举”
秀才，元帝为晋王，辟之，皆不行。后为太宰西阳王𦍛
掾，累迁尚书郎。苏峻之难，阐出奔，郄鉴为司空参军。
峻平，以功赐爵吉阳县男，拜彭城内史。鉴复请为从
事中郎，寻召为散骑侍郎，领大著作。顷之，出补零陵
太守。入湘川吊贾谊，其辞曰：“中兴二十三载，余忝守
衡南，鼓栧三江，路次巴陵，望君山而”过洞庭，涉湘川
而观汨水，临贾生《投书》之川，慨以永怀矣。及造长沙，
观其遗象，喟然有感，乃吊之云：“伟哉兰生而芳，玉产
而絜，阳葩熙冰，寒松负雪，莫邪挺锷，天骥汗血，苟云
其儁，谁与比杰，是以高明倬茂，独发奇秀，道率天真，
不议世疚，焕乎若望舒，燿景而焯群星，矫乎若翔鸾，
拊翼而逸宇宙也。飞”荣洛汭，擢颖山东，质清浮磬，声
若孤桐，琅琅其璞，岩岩其峰。信道居正，而以天下为
公，方驾逸步，不以曲路期通。是以张高弦悲，声激柱
落，清唱未和，而桑濮代作。虽有惠音，莫过《韶》《濩》；虽有
腾鳞，终仆一壑。呜呼！大庭既邈，元风悠缅，皇道不以
智隆，上德不以仁显。三五亲誉，其轨可仰而标；霸功
虽逸，“其涂，可翼而阐。”悲矣先生，何命之蹇？怀宝如玉，
而生运之浅。昔咎繇谟虞，吕尚归昌，德协充符，乃应
帝王。夷吾相桓，汉登萧张，草庐三顾，臭若兰芳。是以道隐则蠖屈，数感则凤睹，若栖不择木，翔非九五，虽
曰玉折，儁才何补。夫心非死灰，智必存形，形托神川，
故能全生。奈何兰膏扬芳，汉庭摧景，飚风“独丧厥明。
悠悠太素，存亡一指。道来斯通，世往斯圮。吾哀其生，
未见其死，敢不敬吊，寄之渌水。”后以疾征，拜给事中，
复领著作。吴国内史虞潭为太伯立碑，阐制其文，又
作《扬都赋》，为世所重。年五十四卒，谥曰贞。所著诗赋
铭颂十卷，行于世。子肃之，亦有文藻著称，历给事中、
相府记室，湘东太守，太元中卒。

按《世说》：庾仲初作《扬都赋》成，以呈庾亮。亮以亲族之
怀，大为其名价云：“可三二京，四三都。”于此人人竞写，
都下纸为之贵。谢太傅云：“不得尔，此是屋下架屋耳。
事事拟学，而不免俭狭。”